De nye ældre- og seniorråd er ved at være på plads, efter at der her i november også har været valg til dem. Mens 74 procent har stemt på Læsø, var stemmeprocenten i Aalborg nede på under 29 procent. Men det er faktisk en stigning i forhold til for fire år siden.

Anette Valentin fra Nørresundby er en af de nordjyder, som har valgt at tage en tørn i Seniorrådet - som Aalborg Kommunes ældreråd hedder. Hun stillede op for første gang for fire år siden og blev topscorer i Aalborg ved det netop overståede valg, hvor hun fik 3.628 stemmer. - Det er jeg rigtig overrasket over og naturligvis meget glad for, lyder det fra Anette Valentin. Selvom det personlige stemmetal var højt, blev den samlede stemmeprocent i Aalborg Kommune med 28,5 procent den laveste i Nordjylland. Men Anette Valentin er glad - for stemmeprocenten var nede på 25,5 for fire år siden. - Og i en tid med corona, synes jeg, at det stigende stemmetal er flot. Jeg ved godt, at det er lavere end i de mindre kommuner, hvor folk kender hinanden og dem, der stiller op. Men sammenligner man os med de andre store kommuner i landet, ser det fint ud, siger Annette Valentin. Alle kommuner skal have et senior- eller ældreråd, som sidder i fire år ad gangen. Bortset fra Frederikshavn Kommune, hvor valget afsluttes 6. december, er alle  Ældre- og seniorrådene nu ved at være på plads for de næste fire år. De fleste steder er der kampvalg til rådene - enkelte steder, i Nordjylland drejer det sig om Rebild Kommune, er der fredsvalg. I Vesthimmerlands Kommunes kommune var stemmetallet  60,8 procent. Topscorer blev Søren Byrjalsen, som blev til Ældrerådet for fjerde gang. Han fik 1.307 stemmer. - Det var nok en fordel, at jeg stod øverst på stemmesedlen, lyder det fra Søren Byrjalsen, der dog også bekræfter, at han er kendt af mange af de stemmeberettigede i kommunen. Afstemningen fandt sted samtidig med - og på samme måde - som kommunalvalget. - Stemmetallet var lavere end sidst, men det, tror jeg, skyldes den stigende coronasmitte, som jo også har haft betydning for kommunalvalget, siger Søren Byrialsen. Hans baggrund for at sidde i Ældrerådet stammer fra et langt liv som landmand og stor erfaring med organisationsarbejde - og foreningslivet. - Jeg synes, det er meget interessant at være med til at sikre, at dem, der har behov for hjælp, får det. Og at de ældre, der kan klare sig selv, får støtte til at gøre det længst muligt, siger Søren Byrjalsen, som oplever et rigtig godt samarbejde med både forvaltningen og politikerne i Vesthimmerlands Kommune. Ældreråd har krav på at blive hørt Ældre- og seniorrådene skal høres af kommunen i alle forslag, som vedrører den ældre del af befolkningen. Ældrerådet varetager de ældres interesser i sociale, kulturelle, trafikale, bolig- og byplanmæssige forhold - Det er alle forvaltninger, som skal høre os, inden de træffer afgørelser, som angår kommunens ældre. For eksempel, hvis kommunen ændrer busruterne eller nedlægger et stoppested,  siger Anette Valentin. Anette Valentin synes generelt, at hendes kommune er lydhør over for de høringssvar, Seniorrådet kommer med. - Man får ikke altid, hvad man ønsker sig til jul. Men vi har generelt et rigtigt godt samarbejde med politikerne i Aalborg Kommune. Anette Valentin er i år også blevet valgt til bestyrelsen i ældrerådenes paraplyorganisation, Danske Ældreråd. Hun ser mange opgaver for ældrerådene - ikke mindst at hjælpe ensomme ældre. - Sårbare seniorer er noget, vi skal have endnu mere fokus på. Og coronasituationen har gjort det endnu mere tydeligt. Vi skal finde muligheder for, hvordan vi kan mindske ensomheden - ikke mindst mændene skal vi være opmærksomme på, siger Anette Valentin.